Diari Oficial de la Generalitat Valenciana


Sumari del DOGV 9335, del 10-05-2022 (2022/3912)

ORDRE 28/2022, de 4 de maig, de la Conselleria d'Educació, Cultura i Esport, per la qual s'aproven les bases reguladores de concessió de subvencions a ajuntaments i entitats locals menors de la Comunitat Valenciana destinades per a obres de primer establiment, o d'ampliació, millora, modernització, adaptació, adequació o reforç d'instal·lacions esportives ja existents.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9335

Data del DOGV
:   10-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3912


Data del document
:   04-05-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * instal·lació esportiva
    * esport
    * legislació

ORDRE 28/2022, de 4 de maig, de la Conselleria d'Educació, Cultura i Esport, per la qual s'aproven les bases reguladores de concessió de subvencions a ajuntaments i entitats locals menors de la Comunitat Valenciana destinades per a obres de primer establiment, o d'ampliació, millora, modernització, adaptació, adequació o reforç d'instal·lacions esportives ja existents. [2022/3912]  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, en l'article 49.1.28 estableix la competència exclusiva de la Generalitat en matèria d'esports.  
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, enumera entre els seus principis rectors el de la consideració de l'esport i de l'activitat física com a activitats socials d'interés públic que milloren la salut i augmenten la qualitat de vida i el benestar; la consideració del fenomen esportiu com a manifestació cultural, amb especial referència als esports autòctons com a patrimoni dels valencians i valencianes; el reconeixement de la pràctica esportiva com a factor essencial per a la cura de la salut, per a l'augment de la qualitat de vida i del benestar social, per al desenvolupament integral de la persona i per al rendiment de beneficis de salut a totes les edats mitjançant les activitats físiques oportunes.  
  
En coherència amb els principis anteriors, la Llei 2/2011 estableix en l'article 3 com a línia general d'actuació de la Generalitat, la de completar la xarxa bàsica d'instal·lacions esportives promovent la construcció d'instal·lacions públiques i privades. A més de la construcció de noves instal·lacions esportives, es considera fonamental el correcte manteniment, renovació i millora de les instal·lacions existents.  
  
Així mateix, tant l'article 3.5 com l'article 45 de la Llei 2/2011 preveuen també com a línia general d'actuació la defensa i suport als esports valencians i els jocs tradicionals, i contenen el mandat exprés a la conselleria competent en matèria d'esport de promocionar aquests esports. Igualment, l'article 46 estableix que la Generalitat secundarà i tutelarà l'esport de la pilota valenciana. En aquesta mateixa direcció, el Decret 142/2014, de 5 de setembre, del Consell, declara bé d'interés cultural immaterial la pilota valenciana. Per això s'estableix com una de les línies prioritàries d'intervenció de la Generalitat en matèria d'instal·lacions esportives.  
D'altra banda, les actuacions previstes en la present ordre s'alineen amb el que estableix l'article 7, de la mateixa Llei 2/2011, Competències dels municipis: construir, ampliar i millorar les instal·lacions esportives en el seu àmbit territorial, així com gestionar-les i mantindre-les en adequades condicions d'ús, respectant la Llei 7/1985, reguladora de les bases de règim local.  
Per al compliment de tot l'anterior, es considera oportú la concessió de les subvencions i ajudes que es regulen en la present ordre i que es dirigeixen, d'una banda, a ajuntaments i entitats locals menors per a qualsevol tipus d'instal·lació esportiva i, d'una altra, a la millora, manteniment i conservació d'instal·lacions per a la pràctica de les diferents especialitats de pilota valenciana dirigida a les mateixes entitats en compliment amb el principi rector de foment d'esports autòctons previst en la Llei 2/2011.  
S'ha considerat que les ajudes puguen tindre caràcter plurianual per a facilitar a les entitats beneficiàries complir els terminis fixats, tant en les mateixes convocatòries d'aquestes subvencions com les derivades de les exigències legals en matèria de contractació pública i la mateixa execució de les actuacions.  
La finalitat d'aquesta nova ordre és la coadjuvar amb els ajuntaments i entitats locals menors en actuacions d'obres de primer establiment o d'ampliació, millora, modernització, adaptació, adequació o reforç d'instal·lacions esportives ja existents, a fi que cobrisquen en la mesura que siga possible les seues principals necessitats en aquest àmbit, facilitant la pràctica de l'esport de manera que redunde en la millora de la salut i benestar de la població a la qual es dirigeix, prestant especial atenció a l'actualització de les instal·lacions i equipaments, la seguretat dels usuaris, l'adaptació a la diversitat i la millora en l'eficiència energètica i mediambiental.  
Així mateix, i per a la defensa i suport a la pràctica de l'esport autòcton, es pretén col·laborar amb les entitats locals valencianes en actuacions d'obres de primer establiment i conservació d'instal·lacions esportives tradicionals destinades a la pràctica de les especialitats de pilota valenciana.  
En funció de les necessitats de millora en la xarxa d'infraestructures esportives i del crèdit disponible en cada exercici pressupostari, les corresponents convocatòries determinaran la quantia que s'assigna a cadascuna de les modalitats d'ajudes descrites (instal·lacions esportives de qualsevol tipus/instal·lacions esportives de pilota valenciana). Es poden destinar la totalitat dels crèdits disponibles a una de les dues modalitats.  
  
Les ajudes regulades en aquesta ordre no estan subjectes a la política de competència de la Unió Europea en matèria d'ajudes públiques i, per tant, no requereixen notificació a la Comissió Europea, per no tindre els requisits de l'article 107.1 del Tractat de Funcionament de la Unió Europea, ja que en raó de la qualitat de la persona beneficiària i de l'objecte de les ajudes, aquestes accions subvencionables no afecten la competència ni els intercanvis comercials entre els estats membres, i tampoc afavoreixen determinades empreses o produccions.  
Per tant, amb la percepció de les citades subvencions no hi ha possibilitat de falsejament de la competència que afecte els intercanvis comercials entre estats membres, als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
De conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la Resolució de 23 de març de 2020, del conseller d'Educació, Cultura i Esport, per la qual s'aprova el Pla estratègic de subvencions 2020-2023 de la Conselleria d'Educació, Cultura i Esport (DOGV 8783, 07.04.2020), inclou la línia de subvenció S8260000 a les quals es refereixen aquestes bases.  
L'elaboració i publicació d'aquesta ordre s'emmarca en les exigències contingudes en la Llei 1/2015, en la Llei 38/2003, de 17 de novembre, general de subvencions, i en el Reial decret 887/2006, de 21 de juliol, pel qual s'aprova el reglament d'aquesta llei.  
El Decret 5/2019, de 16 de juny, del Consell, pel qual s'estableix l'estructura bàsica de la Presidència i de les conselleries de la Generalitat, i el Decret 105/2019, de 5 de juliol, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, atribueixen a aquesta conselleria, entre altres competències, la de planificar i gestionar l'execució de la política esportiva de la Generalitat.  
Per tot això, en virtut de les facultats que em confereix l'article 28 de la Llei 5/1983, de 30 de desembre, del Consell; l'article 160.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport; vista la proposta de la Direcció General d'Esport i de conformitat amb aquesta, segons l'article 165 de la Llei 1/2015 esmentada,  
  
  
ORDENE  
  
Primer. Objecte  
1. Les presents bases tenen per objecte regular la concessió de les subvencions de caràcter plurianual per a la realització d'obres de primer establiment, ampliació, millora, modernització, adaptació, adequació o reforç d'instal·lacions esportives, en general, i de pilota valenciana, en particular, per a ajuntaments i entitats locals menors de la Comunitat Valenciana.  
2. Aquestes subvencions es concediran pel procediment de concurrència competitiva i prorrateig, d'acord amb l'article 22 de la Llei 38/2003, de 17 de novembre, general de subvencions.  
  
Segon. Bases i convocatòria  
1. El contingut d'aquestes bases reguladores és el que consta en l'annex únic de la present ordre.  
2. El procediment de concessió de les subvencions regulades per les bases que s'aproven mitjançant la present ordre s'iniciarà mitjançant la resolució de convocatòria corresponent l'aprovació de la qual queda supeditada en tot cas a l'existència de disponibilitat pressupostària. Aquesta resolució de convocatòria serà publicada en el Diari Oficial de la Generalitat Valenciana.  
  
Tercer. Delegació i facultat d'execució  
1. Es delega en la persona titular de la direcció general competent en matèria d'esport l'adopció de les resolucions o de les mesures necessàries per a l'execució d'aquesta ordre, incloent la seua convocatòria, el seu atorgament, la inadmissió i la desestimació de la sol·licitud corresponent, així com l'aprovació de la despesa corresponent, la resolució de minoració de la quantia concedida, si és el cas, i l'aprovació del compte justificatiu de les subvencions concedides.  
2. Així mateix, es delega la facultat de resoldre els dubtes interpretatius que puguen plantejar-se de l'aplicació de les presents bases i de la convocatòria en la persona titular d'aquest òrgan, la qual podrà adoptar totes les instruccions que siguen necessàries per a l'aplicació d'aquesta ordre i de les corresponents convocatòries.  
  
Quart. No-incidència econòmica  
La present ordre no té incidència econòmica; no obstant això, la despesa corresponent a les convocatòries basades en aquesta ordre haurà d'estar dotada, en tot cas, pels pressupostos de la Generalitat dels exercicis procedents.  
  
Cinqué. Eficàcia  
La present ordre tindrà efectes l'endemà de la seua publicació en el Diari Oficial de la Generalitat Valenciana i es limitarà al marc temporal establit en el Pla estratègic de subvencions 2020-23 d'aquesta conselleria.  
  
Contra aquesta ordre, que posa fi a la via administrativa, de conformitat amb el que s'estableix en l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els següents recursos:  
a) Potestativament, un recurs de reposició davant l'òrgan que l'ha dictada, en el termini d'un mes, comptador des de l'endemà de la publicació d'aquesta ordre, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques.  
b) Directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors a partir de l'endemà de la publicació d'aquesta ordre, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
En cap cas podrà simultaniejar-se la presentació de tots dos recursos.  
  
València, 4 de maig de 2022   
  
El conseller d'Educació, Cultura i Esport,  
VICENT MARZÀ I IBÁÑEZ  
  
  
  
ANNEX  
Bases reguladores de les subvencions a ajuntaments i entitats locals menors de la Comunitat Valenciana destinades per a obres de primer establiment o d'ampliació, millora, modernització, adaptació, adequació o reforç d'instal·lacions esportives ja existents  
  
  
Base primera. Objecte  
L'objecte de les ajudes regulades en la present ordre és la realització d'obres de primer establiment, ampliació, millora, modernització, adaptació, adequació o reforç d'instal·lacions esportives, en general, i de pilota valenciana, en particular, d'ajuntaments i entitats locals menors de la Comunitat Valenciana, mitjançant les modalitats següents:  
- Modalitat A: obres de primer establiment, ampliació, millora, modernització, adaptació, adequació o reforç d'instal·lacions esportives en ajuntaments i entitats locals menors de la Comunitat Valenciana.  
  
- Modalitat B: obres de primer establiment, ampliació, millora, modernització, adaptació, adequació o reforç d'instal·lacions de pilota valenciana de qualsevol especialitat reconeguda per la Federació de Pilota Valenciana de la Comunitat Valenciana, en ajuntaments i entitats locals menors de la Comunitat Valenciana.  
2. Els projectes que es presenten hauran d'ajustar-se a la normativa comuna d'edificació i específica en matèria d'instal·lacions esportives, i hauran de tindre la deguda dotació d'equipament esportiu i infraestructures complementàries imprescindibles. Les actuacions es realitzaran en una única ubicació.  
3. Les actuacions objecte de la subvenció podran tindre caràcter plurianual. La concessió de les subvencions estarà condicionada a l'existència de crèdit adequat i suficient en els pressupostos de la Generalitat per als exercicis corresponents.  
4. Les convocatòries corresponents establiran, si és el cas, els percentatges màxims de finançament per a cadascuna de les modalitats.  
  
Base segona. Compatibilitat amb altres ajudes i subvencions  
1. Les subvencions que regula la present ordre són compatibles amb qualsevol altra que per a la mateixa finalitat siga convocada per qualsevol administració o entitat pública i privada, sempre que el conjunt de les ajudes percebudes no supere el cost total del projecte subvencionat.  
  
2. Les entitats beneficiàries hauran de comunicar a l'òrgan instructor les subvencions, ajudes, ingressos o recursos concedits per una altra administració o entitat pública o privada al mateix projecte objecte de la subvenció.  
  
Base tercera. Entitats beneficiàries  
1. Podran sol·licitar les ajudes previstes en aquesta ordre els ajuntaments i entitats locals menors de la Comunitat Valenciana.  
2. Podran presentar en cada convocatòria, exclusivament, una sol·licitud d'ajuda per a la modalitat A i una sol·licitud d'ajuda per a la modalitat B.  
3. En la convocatòria 2022, no podran ser entitats beneficiàries de subvenció els ajuntaments i entitats locals menors que hagen obtingut una subvenció en la mateixa modalitat en les convocatòries de 2019 i de 2020, de la línia de subvencions (S8260, aplicació pressupostària 66.05.15.280.11 del pressupost de la Generalitat. En la convocatòria 2023, no podran ser entitats beneficiàries de subvenció els ajuntaments i entitats locals menors que hagen obtingut una subvenció en la mateixa modalitat en la convocatòria 2020 i 2022.  
4. No podran obtindre la condició de beneficiària aquelles entitats en les quals concórrega alguna de les circumstàncies a què es refereix l'article 13, apartats 2 i 3, de la Llei 38/2003.  
5. Per a obtindre la condició d'entitats beneficiàries de les subvencions, els ajuntaments o entitats locals menors han de complir els requisits i les condicions generals establits en l'article 13 de la Llei 38/2003, la Llei 1/2015 i els que determinen aquestes bases reguladores i els següents:  
a) Complir les obligacions tributàries davant l'Estat i la Generalitat Valenciana, així com les obligacions davant la Seguretat Social.  
b) No tindre cap deute per reintegrament contret amb l'Administració de la Generalitat Valenciana i amb les entitats que integren el sector públic instrumental, de conformitat amb el que disposa l'article 34.5 de la Llei 38/2003.  
  
Base quarta. Obligacions de les entitats beneficiàries  
1. A més del que s'estableix en l'article 14 de la Llei 38/2003, i de la normativa d'aplicació, i sense perjudici de les obligacions específiques que les convocatòries establisquen, les entitats beneficiàries de les ajudes regulades en la present ordre hauran de complir les obligacions següents:  
a) Realitzar l'actuació objecte de la subvenció abans de l'1 d'octubre de l'any posterior al de la concessió.  
b) Sotmetre's a les actuacions de comprovació i control financer que efectue l'òrgan concedent o qualssevol altres actuacions de comprovació i control financer que puguen dur a terme els òrgans de control competents, per a la qual cosa hauran d'aportar tota la informació que es requerisca en l'exercici d'aquestes actuacions, d'acord amb el que estableixen l'article 46 de la Llei 38/2003 i el capítol III del títol X de la Llei 1/2015.  
c) Acreditar davant l'entitat concedent el compliment dels requisits i condicions que determinen la concessió o gaudi de l'ajuda.  
  
d) Estar donat d'alta en el programa OnEsport i tindre actualitzades les dades censals de totes les instal·lacions de titularitat municipal.  
e) Justificar l'ajuda concedida en els termes i terminis previstos.  
f) Comunicar, mitjançant certificat expedit per la persona que exercisca les funcions de secretaria de l'entitat, l'obtenció de subvencions o ajudes per a la mateixa finalitat, procedents de qualssevol administracions o ens públics o privats, amb indicació expressa de l'import de les subvencions aconseguides, a quins conceptes es destinaran i si cobreixen el total del cost total real de les actuacions. La comunicació haurà d'efectuar-se tan prompte com es tinga coneixement de l'obtenció de la subvenció, i en tot cas, amb anterioritat a la justificació de l'aplicació donada als fons percebuts, d'acord amb el que es disposa en la Llei 38/2003.  
g) Acreditar no ser deutora per resolució ferma de procedència de reintegrament, tant a la data de concessió com a la de pagament.  
h) Acreditar estar al corrent en el compliment de l'obligació de rendició dels seus comptes anuals davant la Sindicatura de Comptes.  
i) No estar incurs en les prohibicions que s'estableixen en l'article 13.2 de la Llei 38/2003.  
j) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte d'actuacions de comprovació i control previstes en la normativa aplicable durant un període mínim de sis anys.  
k) Procedir al reintegrament dels fons percebuts en els supòsits previstos en l'article 172 de la Llei 1/2015 i en la present ordre.  
l) En lloc visible de la instal·lació, es posarà un cartell en què es faça referència a la participació de la Generalitat en el finançament del projecte.  
m) A més, s'haurà de complir tot el que s'estableix en la Llei 19/2013, de 9 de desembre, de transparència, accés a la informació pública i bon govern.  
2. L'incompliment de les anteriors obligacions, així com de les que específicament establisquen les convocatòries corresponents, produirà la pèrdua del dret al cobrament total o parcial de la subvenció atorgada, deixarà aquesta sense efecte i donarà lloc, si és el cas, a l'exigència de les responsabilitats que corresponguen d'acord amb la legislació vigent i, de manera especial, atenent el que es disposa en la Llei 1/2015.  
  
  
Base cinquena. Naturalesa jurídica, procediment i transparència de les subvencions  
1. El procediment de concessió de les ajudes es tramitarà en règim de concurrència competitiva dins dels crèdits anuals destinats, si és el cas, a aquestes, i es respectaran els principis de publicitat, transparència, objectivitat, igualtat i no-discriminació, d'acord amb el que s'estableix en l'article 164 de la Llei 1/2015 i l'article 22 de la Llei 38/2003.  
  
Les entitats beneficiàries de subvenció, en aplicació de l'article 3 de la Llei 19/2013, de 9 de desembre, de transparència, accés a la informació pública i bon govern, de l'article 3 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, i de l'article 3 del Decret 105/2017, de 28 de juliol, del Consell, pel qual es desenvolupa la Llei 2/2015, de 2 d'abril (DOGV 8118, 01.09.2017), hauran de complir les següents obligacions en matèria de publicitat activa, sense perjudici de les obligacions establides en l'article 14 de l'LGS i altra legislació aplicable:  
a) En el cas d'entitats que perceben durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que suposen com a mínim la quantitat de 5.000 euros, haurà de complir les obligacions de publicitat activa recollides en el capítol II del títol I de la Llei 19/2013, de 9 de desembre.  
b) Sense perjudici de l'anterior, en el cas de percebre, durant el període d'un any, ajudes o subvencions, de l'administració autonòmica o de qualsevol altra entitat enumerada en l'article 2 de la Llei 2/2015, de 2 d'abril, per import superior a 10.000 euros, haurà de fer-ne l'adequada publicitat, indicant almenys l'entitat pública concedent, l'import rebut i el programa, activitat, inversió o actuació subvencionada.  
  
La difusió de la informació que estableix aquesta clàusula s'ha de realitzar a través de la pàgina web de l'entitat, o bé a través de la plataforma TEP, Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep  
2. El procediment de concessió s'iniciarà d'ofici mitjançant la convocatòria corresponent publicada en el Diari Oficial de la Generalitat Valenciana i en la Base de dades nacional de subvencions, d'acord amb el procediment establit en l'article 20.8 de la Llei 38/2003, i complint el que es disposa en el capítol II del títol I d'aquesta llei.  
  
3. Les subvencions s'atorgaran a les diferents entitats beneficiàries en funció de l'ordre de prelació que resulte d'aplicar els criteris de baremació establits en la base setena de les presents bases, fins a esgotar el crèdit disponible de la convocatòria.  
  
Base sisena. Sol·licituds  
1. Les sol·licituds de subvenció hauran d'ajustar-se al model inclòs en cada convocatòria, i hauran d'anar acompanyades de la documentació que determine aquesta convocatòria. Així mateix, hauran de ser signades per la persona que en el moment de presentar-les exercisca la representació de l'entitat local.  
2. La presentació de sol·licituds i la documentació annexa per a l'obtenció de les ajudes regulades en la present ordre es realitzarà de manera telemàtica. Per a tramitar la sol·licitud s'haurà de disposar de signatura electrònica avançada, bé amb el certificat reconegut d'entitat (persones jurídiques) o bé amb el certificat reconegut per a la ciutadania (persona física), tots dos emesos per l'Autoritat de Certificació de la Comunitat Valenciana, DNI electrònic, certificats de la Fàbrica Nacional de Moneda i Timbre.  
3. El formulari web de sol·licitud i la documentació annexa es presentarà utilitzant l'aplicació dissenyada per a aquestes ajudes que estarà disponible en el catàleg de serveis públics interactius de la Generalitat a través d'https://sede.gva.es, apartat «serveis en línia» en el tràmit de sol·licitud d'ajuda dissenyat a aquest efecte.  
4. A més de la informació i documentació que es determine en la convocatòria, l'òrgan instructor podrà, en qualsevol moment de la tramitació de l'expedient, sol·licitar-ne qualsevol altra que considere necessària per al millor coneixement de l'obra a realitzar.  
5. Quan la sol·licitud no tinga els mínims requisits exigits, es notificarà a l'entitat sol·licitant la causa que impedeix la continuació del procediment, i se li requerirà que, en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.  
  
Base setena. Criteris objectius d'atorgament de la subvenció  
Per a elaborar el seu dictamen sobre les sol·licituds presentades, la comissió de valoració i seguiment tindrà en compte els criteris següents:  
  
7.1. Cens d'habitants. Fins a 15 punts.  
En aquest apartat es valorarà la població de l'entitat local: Les entitats locals de menor població es beneficiaran d'una major puntuació per a pal·liar la seua major dificultat d'autofinançament per criteris exclusivament poblacionals, referits als censos oficials. Es prendran les referències corresponents a l'últim cens poblacional consolidat publicat per l'Institut Nacional d'Estadística (INE).  
Fins a 15 punts, segons la fórmula següent:  
Punts=SI (nre. habitants100000;0;(1-(nre. habitants -1)/100000)\*15)  
  
Es realitzarà un arredoniment en la puntuació de dos decimals  
  
7.2. Memòria esportiva i de mesures de promoció. Fins a 35 punts.  
Memòria esportiva i de mesures de promoció de l'activitat física i l'esport igualitari. Es valorarà el grau d'ocupació de les instal·lacions per edats i per gènere, el major nombre de disciplines esportives, l'amplitud dels horaris de les instal·lacions esportives, els nivells de competició de les activitats esportives, la creació d'escoles esportives i clubs, els acords o convenis per a la realització d'activitats esportives amb entitats públiques i/o entitats esportives per al foment de l'activitat física i l'esport, el pla de foment de l'ús de les instal·lacions esportives i plans d'igualtat de gènere i diversitat que incorporen l'efectiva consideració del principi d'igualtat real i efectiva entre dones i homes atenent la diversitat, l'obertura de les disciplines esportives a les dones i el desenvolupament de programes específics en totes les etapes de la vida i en tots els nivells. Fins a 35 punts segons el desglossament següent:  
  
- Major ocupació de les instal·lacions pròpies, fins a 3 punts.  
- Major nombre de disciplines esportives i nivell d'aquestes, fins a 3 punts.  
- Amplitud de l'horari d'obertura de les instal·lacions pròpies, fins a 3 punts.  
- Existència d'escoles esportives, fins a 3 punts.  
- Existència de serveis esportius mancomunats, fins a 3 punts.  
- Pla de foment de l'activitat física i l'esport, fins a 10 punts.  
- Pla d'igualtat de gènere i diversitat, fins a 10 punts.  
La puntuació mínima per a poder obtindre la subvenció en el sumatori els punts 7.1 i 7.2 és de 25 punts.  
7.3. Valoració de l'actuació. Fins a 50 punts.  
a) Memòria de l'actuació, objecte de l'actuació. Fins a 20 punts.  
La proposta haurà d'inscriure's en un o més dels objectes següents:  
  
- L'accessibilitat i vestuaris adaptats a la diversitat sexual, fins a 20 punts.  
- Obres de primer establiment, fins a 20 punts  
- Seguretat d'incendis o seguretat estructural, fins a 20 punts.  
- Eficiència energètica, fins a 15 punts.  
- Adaptació a les normes federatives, fins a 17 punts.  
- Adaptació a normes i recomanacions sanitàries, fins a 15 punts.  
- Seguretat d'utilització, 15 punts.  
- Nova dotació, fins a 10 punts.  
- Manteniment, 5 punts.  
- Procés participatiu de la infància i l'adolescència per a determinar l'actuació o les seues característiques, fins a 5 punts.  
En la documentació presentada s'haurà d'indicar, si n'hi ha, la correspondència entre els capítols del projecte i els objectes a aconseguir.  
En el cas d'un únic objecte amb almenys un 70 % del valor de les partides del projecte vinculades a aquest, el sol·licitant rebrà el 100 % de la puntuació màxima assignable a aqueix ítem.  
En el cas que l'actuació preveja un o diversos objectes i cap d'aquests iguale o supere el 70 %, l'assignació de la puntuació serà proporcional al pes de les partides vinculades a cadascun dels objectes.  
b) Qualitat de la memòria. Fins a 15 punts.  
La memòria haurà de recollir informació escrita i gràfica (plànols i/o fotografies). El contingut de la memòria s'ajustarà a l'envergadura del projecte presentat, però haurà d'incloure com a mínim la següent documentació: descripció de la problemàtica existent i la proposta d'intervenció, plànol de situació, informació gràfica de l'estat actual, termini d'execució i pressupost detallat.  
c) Resolució del problema plantejat. Fins a 15 punts. Es valorarà com la solució aportada resol els problemes existents des d'un punt de vista legal, normatiu i econòmic.  
La puntuació mínima per a poder obtindre subvenció per aquest apartat 7.3 és de 25 punts.  
  
Base huitena. Ordenació i instrucció  
1. L'ordenació i instrucció del procediment de concessió correspondran al servei corresponent de la direcció general competent en matèria d'infraestructures esportives. Aquest rebrà les sol·licituds presentades i verificarà que tenen els requisits per a poder ser tramitades.  
  
2. L'òrgan competent per a la instrucció acordarà d'ofici totes les actuacions necessàries per a la determinació, coneixement i comprovació de les dades en virtut de les quals haja de pronunciar-se la resolució i podrà sol·licitar els informes dels organismes i entitats que estime oportú i efectuar les comprovacions necessàries sobre l'exactitud de tot això.  
  
  
Base novena. Comissió de valoració  
1. L'examen i valoració de les sol·licituds presentades, així com la consegüent proposta de concessió i denegació de les ajudes correspondran a una comissió de valoració i seguiment, que estarà integrada per la persona titular de la subdirecció general competent en matèria d'esport o persona que designe en la seua substitució, que actuarà com a president, cinc persones al servei de la direcció general competent en matèria d'esport, designades pel seu titular, i un representant de la Federació Valenciana de Municipis i Províncies. La composició de la comissió haurà de ser paritària quant al gènere, sempre que fora possible.  
  
2. La comissió se sotmetrà pel que fa al seu règim de funcionament, al que es disposa per als òrgans col·legiats en el capítol II, secció 3a del títol preliminar de la Llei 40/2015, d'1 d'octubre, de règim jurídic del sector públic.  
  
Base deu. Determinació de la subvenció  
1. En el marc del que es disposa en la llei anual de pressupostos de la Generalitat, la convocatòria determinarà la quantia total de les ajudes a concedir en cadascuna de les anualitats.  
2. La quantia de la subvenció atorgada a cada beneficiari estarà determinada pel cost del projecte subvencionat o la part de la despesa que poguera ser objecte de subvenció.  
3. La convocatòria podrà establir per a cada modalitat d'ajudes un percentatge màxim de despesa subvencionable respecte del cost total del projecte subvencionat.  
4. S'estableix una subvenció màxima per projecte i obra de 200.000 ?, i seran a càrrec de l'entitat beneficiària els imports que superen aquest límit.  
4.1. Les entitats beneficiàries menors de 5.000 habitants no hauran de realitzar cap aportació si l'import total de l'actuació no supera el límit establit de 200.000 ?.  
4.2. Totes les entitats amb població superior a 5.000 habitants hauran de realitzar una aportació mínima del 20 % del pressupost total de l'actuació.  
4.3. La població es determinarà segons les referències corresponents a l'últim cens poblacional consolidat publicat per l'Institut Nacional d'Estadística (INE).  
5. La puntuació obtinguda en la baremació establirà l'ordre de prelació per a l'assignació de les ajudes, fins a esgotar el crèdit disponible de la convocatòria.  
6. Si renuncia alguna de les entitats beneficiàries, el crèdit assignat a aquesta podrà ser atorgat a l'entitat sol·licitant o les entitats sol·licitants següents a aquella, per ordre de puntuació.  
  
Base onze. Resolució de concessió o denegació  
1. A la vista de la documentació aportada i la proposta de la comissió de valoració la persona titular de la direcció general competent en matèria d'esport resoldrà per delegació i notificarà en el termini màxim de 6 mesos a comptar des de la publicació de la corresponent convocatòria en el Diari Oficial de la Generalitat Valenciana. La resolució inclourà la concessió o denegació expressa de la subvenció que serà motivada d'acord amb la valoració realitzada conforme al que es disposa en les presents bases.  
2. Transcorregut el termini abans esmentat sense que s'haja notificat resolució expressa, les entitats interessades podran entendre desestimades les seues sol·licituds per silenci administratiu. Tot això, sense perjudici que subsistisca l'obligació legal de l'Administració de resoldre expressament.  
3. La resolució de les subvencions es publicarà en el DOGV i en la pàgina web de la conselleria amb competència en matèria d'esport.  
4. La resolució de concessió o denegació de la subvenció esgota la via administrativa i en contra d'aquesta es podrà interposar recurs potestatiu de reposició en el termini d'un mes, comptador des de l'endemà de la seua notificació o bé directament recurs contenciós administratiu, en el termini de dos mesos, comptadors des de l'endemà de la seua notificació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Base dotze. Modificació de la resolució  
1. La modificació o alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció.  
2. En els supòsits de l'article 37 de la Llei 38/2003 i en cas d'incompliment de les obligacions a les quals es refereixen aquestes bases, es produirà la pèrdua del dret al cobrament total o parcial de la subvenció atorgada i es podrà deixar aquesta sense efecte o minorar la seua quantia, amb reintegrament de les quantitats indegudament percebudes i l'exigència dels interessos de demora des del moment del pagament de la subvenció.  
3. Quan el compliment per l'entitat beneficiària s'aproxime de manera significativa al compliment total de l'actuació objecte de subvenció i l'entitat acredite una actuació inequívocament tendent a la satisfacció dels seus compromisos, la subvenció atorgada podrà minorar-se amb un criteri de proporcionalitat respecte de les actuacions no executades.  
4. Serà motiu de minoració de la subvenció no haver justificat la totalitat de les despeses corresponents a la subvenció concedida o no ajustar-se als conceptes subvencionables.  
5. Per a casos de força major degudament justificats, el beneficiari podrà sol·licitar la modificació del calendari d'anualitats previst en la resolució de concessió, sobre la base del ritme d'execució de l'acció subvencionada. En qualsevol cas la sol·licitud haurà de presentar-se abans que concloga el termini per a la realització de l'activitat en l'anualitat corresponent. La modificació de la resolució podrà realitzar-se en aquest supòsit sempre que hi haja crèdit disponible, que no es perjudiquen drets de tercers, i de conformitat amb el procediment que estableix l'article 40.4 de la Llei 1/2015.  
  
Base tretze. Invalidesa de la resolució de concessió  
Són causes de nul·litat i d'anul·labilitat de la resolució de concessió de la subvenció les previstes en l'article 36 de la Llei 38/2003, i són d'aplicació en aquest supòsit les previsions establides en l'article esmentat.  
  
Base catorze. Despeses subvencionables  
1. Les subvencions només podran cobrir les despeses que de manera indubtable responguen a la naturalesa de l'activitat subvencionada i es realitzen dins dels terminis establits en el punt 4 de la present base, que podran ser modificats, per causes justificades en la resolució de convocatòria o de concessió corresponent. No seran admissibles les despeses que no estiguen específicament previstes en la descripció del projecte. Les despeses subvencionables es regiran pel que es disposa en l'article 31 de la Llei 38/2003. A l'efecte d'aquesta ordre, es consideren despeses subvencionables aquelles en les quals incórrega l'entitat sol·licitant com a conseqüència de la realització del projecte subvencionat, amb els requisits i limitacions establides en aquest article.  
2. Els conceptes subvencionables seran:  
a) El cost de l'execució de les obres de les instal·lacions esportives municipals, tant pel que fa a espais esportius, com a espais complementaris i auxiliars, inclosos els impostos que corresponguen.  
b) El cost de l'equipament esportiu fix necessari per al correcte funcionament de les instal·lacions esportives existents.  
c) Els honoraris tècnics corresponents a la redacció de projecte, direcció de les obres i direcció d'execució, seguretat i salut.  
d) El cost dels estudis geotècnics, assajos i proves equivalents.  
  
3. No serà objecte de subvenció:  
a) La compra de terrenys i immobles.  
b) Aquella part del projecte que siga realitzada per l'entitat sol·licitant a través del seu personal o dels seus serveis municipals.  
4. Amb caràcter general, seran subvencionables les despeses que es realitzen des de l'1 de gener de l'any de publicació de la corresponent convocatòria fins a la data que es determine en la convocatòria.  
Sense perjudici del que es disposa en el paràgraf anterior, les despeses subvencionables determinades en els apartats c i d del punt 2 de la present base podran ser subvencionades encara que s'hagen meritat en l'exercici pressupostari anterior a l'any de publicació de la convocatòria.  
  
Base quinze. Subcontractació  
1. Les entitats locals podran concertar amb tercers l'execució total del projecte que constitueix l'objecte de la subvenció. La tramitació i contractació de les obres o equipaments serà realitzada per les entitats locals segons la normativa d'aplicació en l'àmbit local i, específicament, la que regeix les contractacions de les administracions públiques, i seran les entitats locals contractants els responsables directes de les conseqüències que es puguen derivar dels incompliments.  
  
2. En tot cas, s'observarà el que s'estableix en l'article 29 de la Llei 38/2003.  
  
Base setze. Justificació de la subvenció  
1. La justificació del compliment de l'objecte de la subvenció es realitzarà mitjançant la presentació de la documentació següent abans de la fi del termini de justificació que s'estableix en el 30 d'octubre de l'any posterior al de la concessió de les ajudes:  
1.1. Documentació administrativa  
1.1.1. Declaració expressa de la persona que exercisca la representació de l'entitat que el projecte ha sigut executat segons el que s'ha indicat en la sol·licitud de la documentació inicial i declaració expressa del compliment de l'article 31.3 de la Llei 38/2003.  
1.1.2. Una memòria econòmica abreujada justificativa del cost de les activitats realitzades, segons models facilitats per l'òrgan gestor de la subvenció, que contindran:  
- Relació detallada de les despeses efectuades per a la realització de l'activitat subvencionada, degudament agrupats, amb identificació del creditor i del document, el seu import (indicant l'import total IVA exclòs, l'import imputat a la subvenció IVA exclòs, l'IVA corresponent a la quantitat imputada a la subvenció i la suma total de l'import imputat més IVA) i data d'emissió.  
- Si és el cas, relació de les quantitats inicialment pressupostades i de les desviacions que han succeït: factures, certificacions d'obres o documents de valor probatori equivalent en el tràfic jurídic mercantil o amb eficàcia administrativa.  
- Una relació detallada d'altres ingressos o subvencions que hagen finançat l'activitat subvencionada, amb indicació del seu import i procedència.  
1.2. Documentació tècnica:  
1.2.1. Acta de comprovació de replanteig i inici d'obra.  
1.2.2. Informe de supervisió del projecte-memòria realitzada pels tècnics al servei de les entitats locals d'acord amb el que s'estableix en la Llei 9/2017, de 8 de novembre, de contractes del sector públic i el seu reglament.  
1.2.3. En els projectes d'instal·lació de gespa artificial per a camps de futbol s'haurà d'adjuntar el certificat de l'assaig segons la Instrucció 2/2010 de la Secretaria Autonòmica d'Esport.  
1.2.4. Acta de recepció.  
1.2.5. Certificat final d'obra  
1.2.6. Testimoniatge fotogràfic de l'actuació.  
2. La direcció general competent en matèria d'esport podrà sol·licitar qualsevol altra documentació necessària per a la correcta verificació de la subvenció que inclourà, en tot cas, la comprovació del compliment de l'obligació de les entitats beneficiàries de mantindre un sistema de comptabilitat separat o un codi comptable adequat que facilite una pista d'auditoria apropiada.  
3. La falta de presentació de la justificació en el termini indicat podrà ser considerada causa de reintegrament i altres responsabilitats establides en la normativa aplicable. En situacions de força major es podrà, a petició de les entitats beneficiàries, sol·licitar la pròrroga o l'ampliació del termini de justificació. La sol·licitud de la pròrroga del termini de justificació haurà de presentar-se abans del venciment d'aquest termini i serà resolta per la direcció general competent en la matèria.  
4. L'acreditació de l'entitat beneficiària d'estar al corrent en les seues obligacions tributàries i davant la Seguretat Social es farà mitjançant declaració responsable o mitjançant autorització expressa a l'Administració de la Generalitat perquè obtinga directament les dades d'acord amb els articles 22 i 24 del Reglament de la Llei 38/2003.  
  
Base dèsset. Pagament de la subvenció  
1. S'estableix el pagament màxim anticipat de la subvenció que es concedisca, segons es preveja en la normativa vigent, que serà en tot cas per un import màxim de 200.000 euros per projecte i entitat. Les entitats amb una població superior a 5.001 habitants hauran d'aportar un finançament mínim del 20 % del cost del projecte i les de població inferior a 5.000 habitants només hauran d'aportar finançament si el cost del projecte supera els 200.000 euros.  
2. Una vegada concedida la subvenció i amb caràcter previ al pagament de la bestreta, el beneficiari haurà de trobar-se al corrent en el compliment de les seues obligacions tributàries i enfront de la Seguretat Social.  
3. Finalitzat el termini de justificació i en el supòsit que l'import justificat fora inferior a la subvenció concedida, o es produïra la concurrència d'altres ajudes que pogueren superar el cost de les actuacions, l'aportació de la Generalitat es minoraria en la quantia corresponent, i el beneficiari, si és el cas, hauria de reintegrar les quantitats corresponents i els interessos de demora des del moment del pagament de la subvenció.  
  
Base díhuit. Pèrdua del dret al cobrament de la subvenció  
Sense perjudici de qualsevol altra causa que derive de la normativa aplicable a la subvenció, constitueixen en tot cas causes de pèrdua del dret al cobrament de la subvenció les següents:  
a) No presentar tota la documentació justificativa dins del termini i/o en la forma escaient, de conformitat amb el que estableix la base 16 d'aquesta ordre.  
b) Incompliment de les condicions establides per a la concessió de la subvenció.  
c) Qualsevol altra causa que pose de manifest que l'entitat no tenia els requisits per a ser beneficiària d'aquestes subvencions o l'alteració dels supòsits que van servir de base per a l'avaluació de les sol·licituds.  
  
  
Base dènou. Control i supervisió  
Les entitats beneficiàries estaran sotmeses a les actuacions de control recollides en el pla de control de subvencions que anualment aprove la direcció general competent en matèria d'esport.  
  
Base vint. Infraccions i reintegrament de la subvenció  
1. Serà procedent el reintegrament de les subvencions concedides o la seua minoració i l'exigència dels interessos de demora des del moment del pagament de la subvenció, per incompliment de les obligacions i requisits que s'estableixen en la present ordre, així com en els supòsits de causes de reintegrament que estableix l'article 37 de la Llei 38/2003.  
2. El procediment de reintegrament s'ajustarà a les previsions contingudes en l'article 172 de la Llei 1/2015.  
La tramitació del procediment garantirà l'audiència a l'entitat interessada. Es podrà prescindir del tràmit d'audiència quan l'entitat renuncie a la subvenció i no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'entitat interessada.  
El termini màxim per a resoldre i notificar la resolució procedent serà de dotze mesos a comptar de l'inici de l'expedient de declaració de pèrdua de dret o de minoració.  
La resolució d'aquest procediment posarà fi a la via administrativa i en contra d'aquesta es podrà interposar un recurs contenciós administratiu en el termini de dos mesos, comptadors des de l'endemà de ser notificada, de conformitat amb el que disposa l'article 46 de la Llei 29/1998 (d'ara en avant LJCA).  
  
Base vint-i-u. Règim sancionador  
S'aplicarà el règim sancionador per la comissió d'infraccions administratives, previstes en la normativa bàsica estatal que s'estableix en el títol IV de la Llei 38/2003 a aquelles entitats beneficiàries de subvencions que siguen responsables d'aquestes, i seran sancionades d'acord amb el que disposa el capítol IV del títol X de la Llei 1/2015.  
  
  
Base vint-i-dos. Tractament de dades de caràcter personal  
1. La gestió de les subvencions regulades en aquesta ordre suposa el tractament de dades de caràcter personal dels representants de les entitats sol·licitants i de tercers, d'acord amb el que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i en la Llei orgànica 3/2018, de 5 de desembre, de protecció de dades personals i garantia dels drets digitals (LOPDGDD). La Conselleria d'Educació, Cultura i Esport, com a responsable del tractament de dades, establirà les mesures i garanties previstes en la normativa indicada.  
2. En el disseny dels formularis i en la sol·licitud de documentació es tindran en compte els principis de protecció de dades. En concret, les dades personals seran adequades, pertinents i limitades al que és necessari en relació amb les finalitats per a les quals són tractades. En aquest sentit:  
- Els formularis i la documentació sol·licitada seran proporcionals a les necessitats de gestió i concessió de les subvencions.  
- Les dades seran exactes i, si fora necessari, actualitzades. Els sol·licitants es responsabilitzaran de la veracitat dels documents que presenten; en tot cas, es tindrà en compte que la conselleria, com a entitat convocant, no serà responsable de la inexactitud de les dades quan hagen sigut aportades per les entitats o els seus representants, o obtingudes de registres públics, sense perjudici de la potestat de verificació de l'administració convocant.  
- Les dades es conservaran durant el temps necessari per a complir la finalitat per a la qual es van sol·licitar, i en els terminis establits en les normes vigents per al compliment d'obligacions i responsabilitats legals, i seran suprimides d'acord amb el que s'estableix en la normativa d'arxius i documentació.  
En tot cas, la informació que es publique en el portal de transparència es conservarà durant els quatre anys naturals següents a l'any en què es va concedir la subvenció.  
3. La finalitat principal del tractament de dades és la gestió de la concessió de subvencions, tenint com a base de legitimació tant l'interés públic com el compliment d'una obligació legal (la Llei 38/2003, i normativa en matèria de transparència).  
4. La convocatòria de les subvencions haurà de proporcionar, de manera clara, la següent informació:  
a) identitat i les dades de contacte del responsable del tractament i de la Delegació de Protecció de Dades de la Generalitat;  
b) finalitats del tractament al qual es destinen les dades personals i la base jurídica del tractament;  
c) destinataris o les categories de destinataris de les dades personals;  
  
d) identificació, si és el cas, de les transferències internacionals de dades;  
e) termini durant el qual es conservaran les dades personals;  
f) informació relativa a l'exercici dels drets de protecció de dades;  
  
g) dret a presentar una reclamació davant una autoritat de control;  
h) si l'interessat està obligat a facilitar les dades personals i està informat de les possibles conseqüències de no facilitar aquestes dades.  
En el cas que es recullen dades, tant en la fase de sol·licitud com de justificació de la subvenció, de persones que no siguen les representants de les entitats sol·licitants, haurà de facilitar-se un document en el qual els sol·licitants declaren de manera responsable complir l'obligació d'informar aquelles persones de la comunicació de les seues dades a la Conselleria.  
5. A l'efecte de garantir el dret dels interessats a no aportar documents que ja es troben en poder d'aquesta administració o hagen sigut elaborats per qualsevol altra, l'òrgan competent podrà consultar o sol·licitar aquests documents, llevat que l'interessat s'opose a això, en virtut del que s'estableix en l'article 28.2 de la Llei 39/2015, o fonamentant-se en la potestat de verificació de les administracions regulada en la disposició addicional huitena de la LOPDGDD. No obstant això, es requerirà el consentiment o l'autorització dels interessats en els supòsits en els quals la informació tinga la condició de dades de categories especials, o quan així ho dispose una norma de rang legal.  
6. Les dades de les persones que formen part de la comissió de valoració es tractaran d'acord amb la normativa vigent en matèria de protecció de dades, garantint el compliment dels principis establits en l'article 5 del RGPD. Així mateix, haurà d'informar-se les persones integrants de la comissió d'acord amb els articles 13 i 14 del RGPD.  
  
7. La informació completa sobre el tractament de dades personals que comporta la gestió de concessió d'ajudes es pot consultar en el Registre d'activitats de tractament publicat en la pàgina web de la Conselleria d'Educació, Cultura i Esport, http://www.ceice.gva.es.